Huiseienaar brand los op ‘rowers’(Argieffoto: Nico Strydom) Twee vermeende huisrowers is dood en ’n derde gewond nadat hulle Dinsdag vroegoggend op ’n huis in Westville in die omgewing van Durban in KwaZulu-Natal toegeslaan het. Kapt. Nqobile Gwala, woordvoerder van die polisie, het aan Maroela Media gesê drie mans het omstreeks 06:45 toegang tot ’n huis in Gracelaan in Westwood verkry, waarna hulle die inwoners van die huis van hul besittings beroof het. “Die verdagtes is deur die eienaar van die huis genader en skote is afgevuur.” Volgens Gwala is twee van die verdagtes op die toneel dood verklaar. Die derde verdagte is in die proses gewond en na ’n hospitaal geneem vir mediese behandeling. Die polisie ondersoek nou ’n saak van poging tot moord en roof. ’n Geregtelike doodsondersoek word ook gedoen.